Repræsentantskabet bag Nyfors i Brønderslev har besluttet at investere 100 millioner mere i DONG.

Om få uger skyder Nyfors i Brønderslev 100 millioner kroner mere i DONG, som de i forvejen har investeret i. Det sker, fordi der er sket en stor kapitaludvidelse i DONG, som gør at aktionærer som Nyfors har mulighed for at købe nye aktier. - Vi kan ikke finde andre investeringsmuligheder, som kan give den samme gode forretning. Vi føler, det er en sikker investering, siger administrerende direktør i Nyfors, Henrik Mentz. Sådanne investeringer skal godkendes af repræsentantskabet bag Nyfors, og det skete på det seneste repræsentantskabsmøde. - Det er vi meget tilfredse med, siger bestyrelsesformand Henning Krabbe. Ved Nyfors forventer man, at man kan tjene gode penge på investeringen. - Vi mener, vi kan sælge dem dyrere om et år, siger direktør Henrik Mentz.